Akteur Ivan D. Lucas sterfIvan D. Lucas het Dinsdagaand in die ouderdom van 62 gesterf. (Foto: Jimi Matthews/Ivan D. Lucas/Facebook) Ivan D. Lucas, bekend vir sy rolle in Dryfsand, Boesman en Lena en Soutmansland, het in die ouderdom van 62 gesterf. “Hy was ’n denker, ’n gelese man en baie talentvol,” het Royston Stoffels, sy vriend en kollega, aan Maroela Media gesê. Ivan is die naweek na ’n hospitaal in Johannesburg geneem waar hy met lewer- en pankreaskanker gediagnoseer is. Hy is Dinsdagaand oorlede met sy lewensmaat, Vinette Ebrahim, wat by hom was. Hy laat nie enige kinders agter nie, hoewel die aktrise Kim Cloete in ’n episode oor haar lewe in kykNET se werklikheidsreeks, Net Mens, na Ivan as haar “pa” verwys het. “Ons het aan die begin van 1980’s gesukkel om by die vermaakbedryf in te kom,” vertel Royston, wat self 71 jaar oud is en al langer as 50 jaar in die bedryf werksaam is. “Ons was nuut in die bedryf en dit was maar moeilik.” Ivan het in die Kaap grootgeword en aan die Universiteit van Kaapstad drama studeer. Royston praat met lof oor sy ontslape vriend wat hy kort ná universiteit ontmoet het. “Hy was ’n explosive karakter – hy het nie geskroom om sy opinie te gee nie en kon mense kwaad maak. Maar, op die ou end was hy reg.” “Ek sal hom veral onthou vir sy lekker kos, hy kon baie lekker kook.”